Mose, Mlaa Nyɔngma Amɛ, Kɛ Sika Tsu Amaga | Baiblo Mi Ní Kasemi Kɛ Ha Jokuɛwi\nNÍ KASEMI 24\nYehowa de Mose ke: ‘Moo kuɔ yoku ɔ kɛ ba ye ngɔ. Ma ngma ye mlaa amɛ ngɛ tɛ tɛtlɛɛhi a nɔ kɛ ha mo.’ Mose kuɔ kɛ ya yoku ɔ nɔ, nɛ e ya hi lejɛ ɔ ligbi 40 nyɔ kɛ pia. Benɛ Mose ngɛ yoku ɔ nɔ ɔ, Yehowa ngma Mlaa Nyɔngma amɛ ngɛ tɛ tɛtlɛɛ enyɔ nɔ, nɛ e kɛ ha lɛ.\nBe komɛ a se ɔ, Israel bi ɔmɛ bɔni susumi kaa Mose je a he. Lɔ ɔ he ɔ, a de Aaron ke: ‘Wa suɔ nɛ nɔ ko nɛ nyɛɛ wa hɛ mi. Moo pee mawu ko ha wɔ!’ Aaron de mɛ ke: ‘Nyɛɛ ngɔ nyɛ sika tsu ɔmɛ kɛ ba.’ E sile sika tsu ɔ, nɛ e kɛ pee na bi amaga. Ni ɔmɛ de ke: ‘Na bi nɛ ɔ ji wa Mawu nɛ e je wɔ kɛ je Ijipt ɔ nɛ!’ A bɔni sika tsu na bi ɔ jami, nɛ a bua jɔ wawɛɛ. Anɛ tɔmi ngɛ nɔ́ nɛ a pee ɔ he lo? Ee, ejakaa ma a wo Yehowa si kaa a ma ja lɛ pɛ. Se a yi a si womi ɔ nɔ.\nYehowa na nɔ́ nɛ ya nɔ ɔ tsuo, lɔ ɔ he ɔ, e de Mose ke: ‘Kple si kɛ ya ma a ngɔ. A bui mi tue, nɛ a ngɛ lakpa mawu jae.’ Mose kple si kɛ je yoku ɔ nɔ kɛ e dɛ mi tɛ tɛtlɛɛ enyɔ ɔmɛ.\nBenɛ Mose ngɛ ma a he sue ɔ, e nu kaa nihi ngɛ lae. Kɛkɛ nɛ e na kaa a ngɛ doe nɛ a ngɛ si kplae ha na bi ɔ. Mose mi mi fu wawɛɛ. E ngɔ tɛ tɛtlɛɛ ɔmɛ kɛ fia si, nɛ a ywia. E ku amaga a kɛ pue si nɔuu. Kɛkɛ nɛ e bi Aaron ke: ‘Kɛ pee kɛɛ nɛ ma a plɛ o yi mi nɛ o pee yayami agbo nɛ ɔ?’ Aaron de ke: ‘O mi mi nɛ ko fu mi. O le bɔ nɛ nimli nɛ ɔmɛ ngɛ ha. A ke a ngɛ mawu ko hlae nɛ a ma ja, lɔ ɔ he ɔ, i sake a sika tsu ɔ kɛ pue la mi nɛ na bi nɛ ɔ je mi kɛ ba!’ E sɛ nɛ Aaron ko pee jã. Mose kpale kuɔ yoku ɔ ekohu nɛ e ya kpa Yehowa pɛɛ konɛ e ngɔ ma a he yayami kɛ pa mɛ.\nYehowa ngɔ nihi nɛ a suɔ kaa a maa bu lɛ tue ɔ a he yayami kɛ pa mɛ. Anɛ o na nɔ́ he je nɛ e he hia kaa Israel bi ɔmɛ nɛ a bu Mose nɛ ji a hɛ mi nyɛɛlɔ ɔ tue lo?\n“Ke o wo Mawu si ɔ, ko ha nɛ e kɛ loko o ye nɔ; ejakaa Mawu ná we kuasiahi a he bua jɔmi. Ye o siwo ɔ nɔ.”​​—Fiɛlɔ 5:4\nSane bimihi: Benɛ Mose je Israel bi ɔmɛ a he ɔ, mɛni a pee? Benɛ Mose kpale kɛ ba a, mɛni e pee?\nKɔkɔ Bɔmi Níhi Kɛ Ha Wɔ Mwɔnɛ ɔ\nIsrael bi fuu nyɛ we nɛ a su Si Womi Zugba a nɔ. Mɛni he je? Drama nɛ ɔ tsɔɔ bɔ nɛ a ka a we anɔkuale yemi ha ngɛ ní eywiɛ komɛ a mi: su, huɛ bɔmi, je mi bami, kɛ jami.